open-index/open-wikipedia-markdown huggingface dataset:
Προσωρινή Κυβέρνησις της Ελλάδος (1862)

Η **Προσωρινή Κυβέρνησις της Ελλάδος (1862)** (12 Οκτωβρίου 1862 – 9 Φεβρουαρίου 1863) ήταν η επαναστατική κυβέρνηση που ανέλαβε προσωρινά την εξουσία μετά την Έξωση του Όθωνα και την απομάκρυνση της Κυβέρνησης Ιωάννη Κολοκοτρώνη. 
Στις 10 Οκτωβρίου 1862, τέθηκε σε ισχύ το **«Ψήφισμα του Έθνους»** που καταργούσε την βασιλεία του Όθωνα καθώς και την Αντιβασιλεία της Αμαλίας, και αποφάσιζε για την δημιουργία προσωρινής Κυβέρνησης και την σύγκληση Εθνικής Συντακτικής Συνελεύσεως με σκοπό την δημιουργία συντάγματος και την εκλογή νέου ηγεμόνα.
Στις 11 Οκτωβρίου την εκτελεστική εξουσία στην Ελλάδα, ανέλαβε **τριμελής επιτροπή** με πρόεδρο τον Δ. Βούλγαρη και μέλη του Κ. Κανάρη και Βεν. Ρούφο. Η επιτροπή αυτή διόρισε τους υπουργούς, ανέλαβε την προεδρεία του υπουργικού συμβουλίου και νομοθετούσε με την μορφή ψηφισμάτων.
Η προσωρινή κυβέρνηση εξέδωσε νέο εκλογικό νόμο στις 23 Οκτωβρίου 1862 που τροποποίησε τον προηγούμενο (Μάρτιος 1844). Προκήρυξε τις εκλογές του 1862 και τις υλοποίησε από τις 24 έως τις 27 Νοεμβρίου 1862. Από τις εκλογές αυτές προέκυψαν οι πληρεξούσιοι που έλαβαν μέρος στη Β' Εθνική εν Αθήναις Συνέλευση.

## Σύνθεση υπουργικού συμβουλίου

* «*Επί των Εξωτερικών* υπουργός»: Αδαμάντιος Διαμαντόπουλος
* «*Επί των Εσωτερικών* υπουργός»: Θρασύβουλος Ζαΐμης
* «*Επί των Οικονομικών* υπουργός»: Τάτσης Μαγγίνας
* «*Επί των Στρατιωτικών* υπουργός»: Δημήτρης Μαυρομιχάλης
* «*Επί της Δικαιοσύνης* υπουργός»: Αλέξανδρος Κουμουνδούρος
* «*Επί των Εκκλησιαστικών* υπουργός»: Βασίλειος Νικολόπουλος
* «*Επί της Δημοσίας Εκπαιδεύσεως* υπουργός»: Επαμεινώνδας Δεληγεώργης
* «*Επί των Ναυτικών* υπουργός»: Δημήτριος Καλλιφρονάς

Στις 12 Ιανουαρίου 1863 η Εθνοσυνέλευση συγκροτήθηκε σε Σώμα και στην συνεδρίαση της 22ας Ιανουαρίου ανακήρυξε τον πρίγκιπα Άλφρεντ, νέο βασιλέα της Ελλάδος, αφού στο δημοψήφισμα που διεξήχθη για την εκλογή νέου βασιλιά, η υποψηφιότητα του Άλφρεντ, δευτερότοκου γιου της βασίλισσας Βικτωρίας, υπερψηφίστηκε με 230.016 ψήφους σε σύνολο 241.202. Ωστόσο η αγγλική διπλωματία, με λύπη της δηλώνει ότι βάσει των διεθνών συνθηκών που έχουν ήδη υπογραφεί, δεν μπορεί να ανέβει στον ελληνικό θρόνο, Άγγλος πρίγκηπας. 

Στην συνέλευση της 9ης Φεβρουαρίου 1863 το σώμα αποφασίζει να αναλάβει αυτό την διακυβέρνηση της χώρας, με τον Αριστείδη Μωραϊτίνη, αντιπρόεδρο της Εθνοσυνέλευσης, επικεφαλής.

## Πηγές
* Τα μετά τον Όθωνα : ήτοι ιστορία της μεσοβασιλείας και της βασιλείας Γεωργίου του Α'. (1862-1898) / Τρύφωνος Ε. Ευαγγελίδου, Εν Αθήναις, Εκδοτικόν Κατάστημα Γεωργίου Δ. Φέξη, 1898.

## Αναφορές


1862
Κατηγορία:1862
1
1
Γιώργος Μαρκόπουλος

Ο **Γιώργος Μαρκόπουλος** είναι Έλληνας ποιητής, γεννημένος στη Μεσσήνη Μεσσηνίας το 1951.

## Βιογραφικά στοιχεία
Σπούδασε οικονομικά και στατιστική στην Α.Β.Σ.Π. και είναι διευθυντής στο Υπουργείο Πολιτισμού. Είναι ένας από τους πρώτους ποιητές της λεγόμενης "ποιητικής Γενιάς του '70".Το 1996 τιμήθηκε στην Αλεξάνδρεια της Αιγύπτου με το Βραβείο Καβάφη και το 1999 με το Κρατικό Βραβείο Ποίησης για τη συλλογή του «Μη σκεπάζεις το ποτάμι», η οποία, στη συνέχεια, ήταν υποψήφια για το Ευρωπαϊκό Αριστείο του 2000. Επίσης το 2012 για δεύτερη φορά με το Κρατικό Βραβείο Ποίησης για τη συλλογή του «Κρυφός Κυνηγός». Την προηγούμενη χρονιά (2011) βραβεύτηκε με το Βραβείο της Ακαδημίας Αθηνών (Ίδρυμα Κώστα και Ελένης Ουράνη) για το σύνολο του έργου του. Παράλληλα με την ποίηση γράφει λογοτεχνικές κριτικές και άλλα κείμενα σε περιοδικά και εφημερίδες. Είναι μέλος της Εταιρείας Συγγραφέων από το 1982, ενώ κατά το διάστημα 1984-1986 υπηρέτησε και ως μέλος του Διοικητικού της Συμβουλίου.

## Εργογραφία
### Ποιητικά έργα
* Έβδομη Συμφωνία, Αθήνα 1968
* Οκτώ συν ένα εύκολα κομμάτια και η κλεφτουριά του κάτω κόσμου, Αθήνα 1973, εκδόσεις Κούρος
* Η θλίψις του προαστίου, Αθήνα 1976, εκδόσεις Κέδρος
* Οι πυροτεχνουργοί, Αθήνα 1979, εκδόσεις Εγνατία/Τραμ
* Ποιήματα 1968-1976, συγκεντρωτική έκδοση Αθήνα 1980  
* Η ιστορία του ξένου και της λυπημένης, Αθήνα 1987, εκδόσεις Υάκινθος
* Ποιήματα 1969-1987, συγκεντρωτική έκδοση Αθήνα 1992
* Η φοβερή πατρίδα μου, Αθήνα 1994
* Μη σκεπάζεις το ποτάμι, Αθήνα 1998, εκδόσεις Κέδρος.
* Κρυφός Κυνηγός, Αθήνα 2010, εκδόσεις Κέδρος.

### Δοκίμια
* Εκδρομή στην άλλη γλώσσα Α', Αθήνα 1991, εκδόσεις Ρόπτρον
* Εκδρομή στην άλλη γλώσσα Β', Αθήνα 1994, εκδόσεις Νεφέλη
* Λευτέρης Ιερόπαις - Μια παρουσουσίαση, Αθήνα 1999, εκδόσεις Γαβριηλίδης
* Ιστορικό κέντρο, Αθήνα 2005
* Η ποίηση του Τάσου Λιβαδίτη, Αθήνα 2009, εκδόσεις Εκάτη

## Πηγές
* Μαρία Νιώτη, Ο ποιητής ως κριτικός: Η κριτική συνεισφορά του Γιώργου Μαρκόπουλου, μεταπτυχιακή εργασία, Αριστοτέλειο Πανεπιστήμιο Θεσσαλονίκης, Φιλοσοφική Σχολή, Τμήμα Φιλοσοφίας και Παιδαγωγικής, 2018. Διαθέσιμο στο: https://ikee.lib.auth.gr/record/299782?ln=el.
* Λεξικό Νεοελληνικής Λογοτεχνίας. Πρόσωπα, Έργα, Ρεύματα, Όροι, Εκδόσεις Πατάκη, Αθήνα 2008

## Παραπομπές


Κατηγορία:Έλληνες ποιητές
Κατηγορία:Νεοέλληνες ποιητές
Καταλύτης Ουίλκινσον

Ο **καταλύτης Wilkinson** είναι σύμπλοκο του ροδίου που ονομάζεται χλωροτρισ(τριφαινυλοφωσφινο)ρόδιο(Ι) και έχει το χημικό τύπο RhCl(PPh3)3 όπου το Ph συμβολίζει την ομάδα  φαινύλιο, C6H5-. Ο υποκατάστατης Ph3P είναι η τριφαινυλοφωσφίνη. Ο φωσφόρος των φωσφινών έχει ένα ασύζευκτο ζεύγος ηλεκτρονίων και δια μέσου αυτού η Ph3P ενώνεται με το ρόδιο. 

## Χρήσεις
Έχει διαπιστωθεί ότι το σύμπλοκο Wilkinson σε βενζολικό ή μικτό βενζολικό-αιθανολικό διάλυμα είναι άριστος καταλύτης για την ομογενή υδρογόνωση ακόρεστων ενώσεων, όπως π.χ. η υδρογόνωση αλκενίων :

Επίσης καταλύει την αποκαρβονυλίωση καρβονυλικών ενώσεων :

## Μηχανισμός δράσης του καταλύτη Wilkinson στην υδρογόνωση αλκενίων

Σε διάλυμα, το σύμπλοκο RhCl(PPh3)3 ανταλλάσσει αντιστρεπτά μια ομάδα  Ph3P με ένα χαλαρά συγκρατούμενο μόριο διαλύτη (solvent, S), προς σχηματισμό του συμπλόκου PhCl(PPh3)2(S). Στη συνέχεια ο καταλύτης έρχεται σε επαφή με το αλκένιο και το Η2. Ο δεσμός Η-Η διασπάται και κάθε Η συνδέεται με το Rh ανεξάρτητα. Έτσι μετά την οξειδωτική προσθήκη (oxidative addition) προκύπτει διυδροσύμπλοκο. Μετά, το αλκένιο αντιδρά με το σύμπλοκο και προσκολλάται το ίδιο στο Rh. Τώρα και τα δύο αντιδρώντα συνδέονται με το μέταλλο και προετοιμάζεται η υδρογόνωση. Τα δύο Η μεταφέρονται στους δύο C του διπλού δεσμού όχι ταυτόχρονα αλλά ένα κάθε φορά, σε δύο ξεχωριστές αντιδράσεις. Στο επόμενο στάδιο, το πρώτο Η μετατοπίζεται (migratory insertion) από το μέταλλο στον ένα από τους C του διπλού δεσμού. Ο άλλος C προσκολλάται στο μέταλλο με έναν πραγματικό σ-δεσμό, σχηματίζοντας ένα αλκυλο μέταλλο. Τώρα, στο τελικό στάδιο, το δεύτερο Η μετατοπίζεται από το μέταλλο στον C : αυτή τη φορά στον άνθρακα που συνδέεται ακόμη με το μέταλλο - το δεύτερο από τους δύο αρχικούς C του αλκενίου. Η υδρογόνωση είναι πλήρης και παράγεται το κορεσμένο προϊόν με αναγωγική απόσπαση (reductive elimination) ενώ αναγεννάται και ο καταλύτης. 

Κατηγορία:Αρωματικές ενώσεις
Κατηγορία:Οργανικές φωσφίνες
Κατηγορία:Ρόδιο
Κατηγορία:Καταλύτες
Ιωάννης Φίλων

Ο **Ιωάννης «Γιαννάκης» Φίλων** ή **Φίλωνας** ή **Φίλωνα**, ήταν Έλληνας αγωνιστής της επανάστασης του 1821, πρόκριτος και πολιτικός από την Λιβαδειά.
## Βιογραφία
Ήταν πρόκριτος της Λιβαδειάς και από τους πρωτεργάτες της επανάστασης του 1821 στην Βοιωτία. Ήταν μυημένος στη Φιλική Εταιρεία και αναφέρεται ως αναφέρεται κόνσολος της επαρχίας Σαλώνων και Λιδωρικίου. Ο ίδιος μάλιστα με τη σειρά του μύησε άλλα μέλη στην Εταιρεία στα Ιωάννινα. 

Στις 1 Απριλίου 1821, ο Ιωάννης Φίλων μαζί με τον Λάμπρο Νάκο, τον γιο του προκρίτου Νικόλαου Νάκου που μαζί με τον Ιωάννη Λογοθέτη ήταν όμηροι των Τούρκων στο κάστρο της πόλης, κήρυξαν την επανάσταση στην Λιβαδειά και στα γεγονότα της πολιορκίας της Λιβαδειάς. Μετά την κήρυξη της επανάστασης στην Στερεά Ελλάδα, σχηματίστηκε προσωρινή διοικητική αρχή, που ονομάστηκε Άρειος Πάγος της Ανατολικής Χέρσου Ελλάδας. Σε αυτήν ο Ιωάννης Φίλων ο συμμετείχε στην γερουσία ως πληρεξούσιος. 

Γιος του ήταν ο Φίλων Φίλωνος, δήμαρχος, βουλευτής, υπουργός και πρόεδρος της Βουλής των Ελλήνων.

## Παραπομπές


Κατηγορία:Έλληνες μέλη της Φιλικής Εταιρείας
Κατηγορία:Έλληνες πληρεξούσιοι
Κατηγορία:Έλληνες πρόκριτοι
Κατηγορία:Αγωνιστές του 1821
Κατηγορία:Περιφερειακή ενότητα Βοιωτίας
Γκιον Καστριότι ο Νεότερος

Ο **Γκιόν Καστριότι Β΄ ο Νεότερος** (*Gjon Kastrioti II*, ελληνικά: *Ιωάννης Καστριώτης*, 1456 - 2 Αυγούστου 1514) ήταν γιος του Σκεντέρμπεη και εγγονός του Ιωάννη Καστριώτη Α΄ του *Πρεσβύτερου*, τιμαριούχου της Βορείου Αλβανίας.

## Βιογραφία
Γνωστός είναι για την πώληση του ιστορικού κάστρου της Κρούγιας, όπου διέμενε η επιφανής αλβανική οικογένεια , (περιοχή Δίβρας της Γκεγκερίας) στους Βενετούς το 1474  αλλά και για την εξέγερση που οργάνωσε με τη βοήθεια του Κροκόδειλου Κλαδά . Οι δύο πολέμαρχοι, μαζί με Ηπειρώτες, Αλβανούς αλλά και Μανιάτες πολεμιστές επαναστάτησαν κατά των Οθωμανών. Οι εξεγερθέντες έδρασαν στην Ήπειρο, απελευθερώνοντας την Αυλώνα και την περιοχή της Χιμάρας. Πενήντα χωριά και πόλεις κήρυξαν την ανεξαρτησία τους και πολλοί Χιμαριώτες εντάχθηκαν στους επαναστάτες . Η έλλειψη όμως υποστήριξης από τη Δύση και ο μεγάλος (συγκριτικά με τους εξεγερθέντες) τουρκικός στρατός (περίπου 30.000 άτομα) που απεστάλη από τον σουλτάνο, απομόνωσαν τον Κλαδά, ο οποίος, παρά τις επιτυχίες του, αιχμαλωτίστηκε κι εννέα χρόνια αργότερα γδάρθηκε ζωντανός . Έτσι η εξέγερση απέτυχε και οι λιγοστοί διασωθέντες Έλληνες και Αλβανοί πέρασαν στην Νότιο Ιταλία, όπου έμελλε να μείνουν γνωστοί κι ως "Αρμπερές", δηλαδή Αρβανίτες. Οι λοιποί αναγκάστηκαν να υποστούν το εκδικητικό μένος των Τούρκων. Ανάλογες επαναστάσεις πνίγηκαν στο αίμα. Η Αλβανία τελικά έπεσε το 1501, με τελευταία πόλη το Δυρράχιο).

## Οικογένεια
Νυμφεύτηκε τη Γιέρινα Μπράνκοβιτς, κόρη του Λάζαρ δεσπότη της Σερβίας.

## Υποσημειώσεις


## Πηγές
* Πάπυρος Λαρούς Μπριτάνικα, τόμος 32, λήμμα Καστριώτης
* Πάπυρος Λαρούς Μπριτάνικα, τόμος 6, λήμμα Αλβανία, Ιστορία της Αλβανίας
* Πάπυρος Λαρούς Μπριτάνικα, τόμος 27, λήμμα Ήπειρος, Ιστορία της Ηπείρου
* "Αλβανοί, Αρβανίτες, Έλληνες", Σαράντος Καργάκος, Β' Έκδοση, 2000
* "Ελλήνων Τόποι, 10.000 Χρόνια Ιστορίας", Πατριδογνωσία
* "Ιστορία του Ελληνικού Έθνους, Τόμος Ε', μέρος Β', Κωνσταντίνος Παπαρρηγόπουλος, σχολιασμός Καρολίδη

Κατηγορία:Αλβανοί επαναστάτες
Ιωαννης νεοτερος
Κατάλογος των νησιών του Πράσινου Ακρωτηρίου

Το αρχιπέλαγος του Πράσινου Ακρωτηρίου, αποτελείται από 10 νησιά και 8 νησίδες, τα οποία χωρίζονται σε δύο ομάδες:

* Μπαρλαβέντο (προσήνεμα) νησιά 
* Σοταβέντο (υπήνεμα) νησιά 
Τα νησιά στην ομάδα Μπαρλαβέντο είναι το Σάντο Αντάο, το Σάο Βισέντε, η Σάντα Λουσία, το Σάο Νικολάου, το Σαλ και το Μπόα Βίστα. Τα νησιά στην ομάδα Σοταβέντο είναι το Μάιο, το Σαντιάγο, το Φόγκο και το Μπράβα. Όλα κατοικούνται, εκτός από τη Σάντα Λουσία. 
 
Παρακάτω είναι μια λίστα με ταξινόμηση των νησιών του Πράσινου Ακρωτηρίου. Τα στοιχεία  πληθυσμού είναι είναι από το 2000.
Μετάλλιο για πολεμικές συνεισφορές

Το **Μετάλλιο για πολεμικές συνεισφορές** (ρωσ. Медаль «За боевые заслуги») ήταν ένα βραβείο της ΕΣΣΔ. Δημιουργήθηκε στις 17 Οκτωβρίου 1938, με διάταγμα του Προέδρου του Ανώτατου Σοβιέτ της ΕΣΣΔ.
μικρογραφία|Medal "For Battle Merit" reverse

## Βραβευμένοι

Οι βραβευμένοι με το Μετάλλιο για πολεμικές συνεισφορές ήταν:

*Στρατιώτες του Σοβιετικού Στρατού και του Σοβιετικού Ναυτικού.
*Άπλοι πολίτες της ΕΣΣΔ.
*Ξένοι πολίτες.

## Λόγοι απονομής

*Για έμπειρες, επινοητικές και θαρραλέες δράσεις στον πόλεμο που οδήγησαν στην επιτυχή εκπλήρωση των καθηκόντων του σοβιετικού στρατού.
*Για το θάρρος και την υπεράσπιση των συνόρων της ΕΣΣΔ.
*Για την εξαιρετική απόδοση στον αγώνα και την πολιτική εκπαίδευση, την ανάπτυξη νέων στρατιωτικών εξοπλισμών και στην διατήρηση της υψηλής ετοιμότητας καταπολέμησης των στρατιωτικών μονάδων και των υποδιαιρέσεών τους, καθώς και για άλλες υπηρεσίες κατά τη διάρκεια της στρατιωτικής θητείας.

Μέχρι τις 1 Ιανουαρίου 1995 είχαν πραγματοποιηθεί **5.210.078** απονομές για το Μετάλλιο για πολεμικές συνεισφορές.

Πολεμικες συνεισφορες
Ιωάννης Πετροκόπης

Ο **Ιωάννης Πετροκόπης** ήταν αγωνιστής του αγώνα του 1821.

## Βιογραφικά στοιχεία
Η καταγωγή του ήταν από την Τρίπολη. Πριν την επανάσταση τον είχε στείλει το κοινό της πόλης στην Κωνσταντινούπολη να ζητήσει από τον Πατριάρχη αρχιερέα για τον τόπο του, από όπου και επέστρεψε τον Ιανουάριο του 1821. Ο Πετροκόπης αντί αρχιερέα έφερε στον τόπο του έναν Κατή, του οποίου η καταγωγή ήταν από τα Ιωάννινα. Παρ' όλα αυτά, ο Κατής φάνηκε στην αρχή της επανάστασης χρήσιμος, γιατί απέφυγε να εγκρίνει την ολική γενοκτονία των Χριστιανών που είχαν αποφασίσει οι Τούρκοι για την πόλη της Τριπολιτσάς. Μετά την επανάσταση ο Πετροκόπης υπηρέτησε στρατιώτης.

## Πηγές
* 

Κατηγορία:Αγωνιστές του 1821
Παναγιώτης Οικονομόπουλος

Ο **Παναγιώτης Οικονομόπουλος** ήταν αγωνιστής του αγώνα του 1821.

## Βιογραφικά στοιχεία
Η καταγωγή του ήταν από την Τρίπολη. Είχε φύγει για την Ανατολή, από όπου και επέστρεψε όταν έγινε η επανάσταση του 1821. Υπηρέτησε στρατιώτης και ακολούθησε την στρατηγό Στάικο Σταικόπουλου, υπό τις διαταγές του οποίου πολέμησε σε όλες τις μάχες της πολιορκίας του Ναυπλίου και αλλού, μέχρι το τέλος της επανάστασης.

## Πηγές
* 

Κατηγορία:Αγωνιστές του 1821
Μια γυναίκα που τραγουδά

**Μια γυναίκα που τραγουδά** (ρωσικά: *Женщина, которая поёт*) ήταν ταινία "μισο-βιογραφία" της Άλλα Πουγκατσιόβα. Θεωρείταν μια από τις καλύτερες σοβιετικές ταινίες της δεκαετίας του 1970.

## Πλοκή

Η ταινία μιλά για την τύχη μιας σοβιετικής ποπ-τραγουδίστριας, **Άννα Στρελτσόβα**. Αρκετές φορές, η Άννα Στρελτσόβα (την οποία υποδοιόταν η Άλλα Πουγκατσιόβα) είχε την επιθυμία να εγκαταλείψει την μουσική σκηνή γιατί πίστευε ότι δεν θα μπορούσε ποτέ να εξαπολύσει το ταλέντο της. Αλλά η Άννα αναζητά και βρίσκει το δικό της στυλ, το δικό της ύφος και τα δικά της τραγούδια. Αλλά αυτό την κάνει να χωρίσει με τον σύζυγο της, να μεγαλώνει μόνη της το παιδί της.

## Ρόλοι

*Άλλα Πουγκατσιόβα
*Άλλα Μπουντνίσκαγια
*Αλεξάντερ Χοτσίνσκι
*Βλαντιμίρ Σουμπάριν
*Νικολάι Βόλκοφ
*Αλεξάντερ Αλεξάντροφ
*Λεονίντ Γκάριν

## Σάουντρακ

*Σεναριογράφος: Ανατόλι Στεπάνοφ
*Σκηνοθεσία: Αλεξάντερ Ορλόφ
*Συνθέτες σαούντρακ: Αλεξάντερ Ζατσέπιν, Άλλα Πουγκατσιόβα, Λεονίντ Γκάριν
*Συνθέτες των υπόλοιπων τραγουδιών: Λεονίντ Ντερμπενιόφ, Άλλα Πουγκατσιόβα, Καϊσούν Κουλίεφ, Ναούμ Λαμπκόφσκι
*Κάμεραμαν: Ίγκορ Γκελέιν
*Ζωγράφος εξώφυλου:Βλαντιμίρ Στεπάνοφ

Κατηγορία:Σοβιετικές ταινίες
Κατηγορία:Ταινίες του 1978
Βασίλειος Κουρουσόπουλος

Ο **Βασίλειος Κουρουσόπουλος** (1803 - 1888) ήταν αγωνιστής του 1821.
## Βιογραφικά στοιχεία
Η καταγωγή του ήταν από την Τρίπολη. Πριν την επανάσταση είχε εγκατασταθεί στην Κωνσταντινούπολη. Επέστρεψε και υπηρέτησε ως γραφέας. Μετά την σύσταση της Γερουσίας της Πελοποννήσου πέρασε στο γραφείο της και εργάστηκε υπό του Σπηλιάδη, κατόπιν δε ακολούθησε καριέρα υπηρετώντας στα γραφεία της Κυβερνήσεως του αγώνα, και σε άλλες πολιτικές υπηρεσίες. Το 1828 διορίστηκε δικαστικός στο υπουργείο δικαιοσύνης, στο οποίο παρέμεινε μέχρι το 1864 φτάνοντας μέχρι τον βαθμό του αρεοπαγίτη.

Απεβίωσε στην Κόρινθο. Εγγονός του ήταν ο Βασίλειος Θ. Κουρουσόπουλος και δισέγγονός του ήταν ο πρόεδρος του Συμβουλίου της Επικρατείας, Θεμιστοκλής Κουρουσόπουλος.
## Πηγές
* 

Κατηγορία:Αγωνιστές του 1821
Βασίλειος Γεωργιάδης

Ο **Βασίλειος Γεωργιάδης** ήταν γραμματέας του αγώνα του 1821.

Η καταγωγή του ήταν από την Τρίπολη. Είχε εγκατασταθεί στην Οδησσό, από όπου και επέστρεψε. Υπηρέτησε στο γραφείο της Γερουσίας ως γραμματέας, και σε άλλα γραφεία της τότε κυβερνήσεως. Οι υπηρεσίες του ήταν τότε πολύτιμες, γιατί δεν υπήρχαν πολλοί που γνώριζαν γράμματα.

## Πηγές
* 

Κατηγορία:Ελληνική Επανάσταση του 1821
Κωνσταντίνος Πελοπίδας

Ο **Κωνσταντίνος Πελοπίδας** ήταν αγωνιστής του αγώνα του 1821.
## Βιογραφικά στοιχεία
Η καταγωγή του ήταν από τα Ιωάννινα, και είχε εγκατασταθεί στην Πελοπόννησο πριν το 1818. Ιατρός στο επάγγελμα, ήταν μέλος της Φιλικής Εταιρείας με βαθμό αποστόλου και διέδιδε την ιδέα της επανάστασης. Χρησίμευσε πολύ κατά τις αρχές της επανάστασης, πολεμώντας στις επαρχίες της Αρκαδίας και του Φαναρίου, και εξεστράτευσε πρώτος με τους κατοίκους των επαρχιών αυτών. Αργότερα ήρθε και στην Καρύταινα.

Ήταν ο πρώτος που κατασκεύασε μια μακρόστενη σφραγίδα με τα γράμματα «ελευθερία ή θάνατος» και με αυτήν σφράγιζε τα τούρκικα μαγαζιά, έτσι ώστε να τα βλέπει η εφορεία του Κανέλλου Δεληγιάννη και να παίρνει τα εμπορεύματα για διατροφή των στρατιωτών.

Υπέγραφε με βαθμό «ο Ντεριτόρος του στρατού». Ήταν πολύ πιστός των Πελοποννησίων και ιδίως του Θεόδωρου Κολοκοτρώνη, αλλά εχθρός του Ιωάννη Κωλέττη.

Στις 14 Αυγούστου 1829, ο Ιωάννης Καποδίστριας διόρισε τον Πελοπίδα Προσωρινό Διοικητή των Καλαβρύτων και Βοστίτσης.

## Αναφορές


Κατηγορία:Έλληνες ιατροί του 19ου αιώνα
Κατηγορία:Έλληνες μέλη της Φιλικής Εταιρείας
Κατηγορία:Αγωνιστές του 1821
Κατηγορία:Αγωνιστής ελληνικής επανάστασης-επέκταση
Αδελφοί Πουρναραίοι

Οι αδελφοί **Πουρναραίοι** ήταν αγωνιστές του αγώνα του 1821.

## Βιογραφικά στοιχεία
Πρόκειται για τους καπεταναίους **Παναγιώτη** και **Γεώργιο**. Η καταγωγή τους ήταν από το χωριό Περυώρι της επαρχίας Τριπόλεως. Κατά διαταγή του Θεόδωρου Κολοκοτρώνη οι δύο τους είχαν την φροντίδα της βάρδιας που στεκόταν επάνω στο βουνό της Επάνω Χρέπας. Άναβαν φωτιά για να δουν τον καπνό οι στρατιώτες και οι χωρικοί και να προειδοποιηθούν ότι έρχονται οι Τούρκοι από την Τριπολιτσά.

Πολέμησαν εκτός αυτού στην πολιορκία της Τριπολιτσάς και έδειξαν μεγάλο ηρωισμό, πολεμώντας μέχρι της αλώσεως. Αργότερα πήραν μέρος και στους πολέμους του Δράμαλη, και αλλού. 

* Ο Γεώργιος μάλιστα πολέμησε ηρωικά και στη Ρούμελη, και έπεσε ένδοξα στο πλευρό του Φλέσα στο Μανιάκι πολεμώντας τον Ιμπραήμ.

## Πηγές
* 

Κατηγορία:Αγωνιστές του 1821
Γιακόμπ Μπερνούλι

Ο **Γιακόμπ Μπερνούλι** (*Jacob Bernoulli*, 6 Ιανουαρίου 1655 - 16 Αυγούστου 1705) ήταν Ελβετός μαθηματικός, ένας από τους πολλούς διακεκριμένους μαθηματικούς της οικογένειας Μπερνούλι.
## Τα πρώτα χρόνια
Ο Γιακόμπ γεννήθηκε στη Βασιλεία. Ακολουθώντας την επιθυμία του πατέρα του, σπούδασε θεολογία και έγινε κληρικός. Αντιθέτως όμως με τις επιθυμίες των γονέων του σπούδασε επίσης μαθηματικά και αστρονομία. Ταξίδεψε στην Ευρώπη από το 1676 μέχρι το 1682, ενημερωνόμενος για τις τελευταίες ανακαλύψεις στα μαθηματικά και τις επιστήμες, όπως τα έργα του Ρόμπερτ Μπόιλ και του Ρόμπερτ Χουκ.
## Η καθιέρωση
Εξοικειώθηκε με τον λογισμό μέσω της αλληλογραφίας του με τον Γκότφριντ Λάιμπνιτς, και μετά συνεργάστηκε με τον αδερφό του, Γιόχαν, σε διάφορες εφαρμογές, με πιο σημαντικές την δημοσίευση διατριβών στις υπερβατικές καμπύλες (1696) και την ισοπεριμετρική ανισότητα (1700, 1701). Το 1690, ο Γιακόμπ έγινε ο πρώτος ο οποίος ανέπτυξε την τεχνική για την επίλυση διαχωρίσιμων διαφορικών εξισώσεων.

Όταν γύρισε στη Βασιλεία το 1682 ίδρυσε σχολή για μαθηματικά και επιστήμες. Διορίστηκε καθηγητής μαθηματικών στο Πανεπιστήμιο της Βασιλείας το 1687, παραμένοντας σε αυτή την θέση για την υπόλοιπη ζωή του.
## Το πλέον γνωστό του έργο

Το πιο γνωστό έργο του Γιακόμπ είναι το *[[Ars Conjectandi]]*, το οποίο δημοσιεύτηκε οκτώ χρόνια μετά τον θάνατό του, το 1713 από τον ανεψιό του, Νίκολας. Στο έργο αυτό περιέγραψε τα γνωστά αποτελέσματα της θεωρίας πιθανοτήτων και της συνδυαστικής, συχνά παρέχοντας εναλλακτικές αποδείξεις. Το έργο περιλαμβάνει επίσης της εφαρμογή της θεωρίας πιθανοτήτων σε τυχερά παιχνίδια και την εισήγηση ενός θεωρήματος γνωστού ως ο νόμος των μεγάλων αριθμών. Οι όροι δοκιμές Μπερνούλι και αριθμοί Μπερνούλι προέρχονται από το έργο αυτό. Ο σεληνιακός κρατήρας Μπερνούλι έχει ονομαστεί προς τιμήν του ιδίου και του αδερφού του, Γιόχαν.

## Το τέλος
Ο Μπερνούλι επέλεξε το σχήμα μίας λογαριθμικής σπείρας και τη φράση *Eadem mutata resurgo* (*Αλλαγμένος και όμως ο ίδιος, ανασταίνομαι*) για την ταφόπλακά του. Η σπείρα που κατασκευάστηκε ωστόσο τελικά από τους τεχνίτες ήταν σπείρα του Αρχιμήδη.

## Παραπομπές


## Βιβλιογραφία
* 
* 
* 

## Εξωτερικοί σύνδεσμοι

* 
* Jakob Bernoulli: Tractatus de Seriebus Infinitis (pdf)
* Weisstein, Eric W., *[http://scienceworld.wolfram.com/biography/BernoulliJakob.html Bernoulli, Jakob (1654-1705)]* στο ScienceWorld.

Κατηγορία:Ελβετοί μαθηματικοί
Κατηγορία:Μαθηματικοί του 17ου αιώνα
Αντουάν Γκομπό

Ο **Αντουάν Γκομπό, Σεβαλιέ ντε Μερέ** (γαλλικά: *Antoine Gombaud, Chevalier de Méré*) ήταν Γάλλος συγγραφέας, που γεννήθηκε στο Πουατού (*Poitou*) το 1607 και πέθανε στις 29 Δεκεμβρίου 1684. Παρόλο που δεν ήταν ευγενής, υιοθέτησε τον τίτλο *Chevalier* (Ιππότης) από τον χαρακτήρα στους διαλόγους του ο οποίος αντιπροσώπευε τις απόψεις του (ονομάστηκε *Chevalier de Méré* επειδή εκπαιδεύτηκε στο *Méré*). Αργότερα οι φίλοι του άρχισαν να τον αποκαλούν με αυτό το όνομα.

Ο Γκομπό ήταν σημαντικός θεωρητικός σαλονιού. Όπως πολλοί φιλελεύθεροι στοχαστές του 17ου αιώνα ήταν δύσπιστος απέναντι και στην κληρονομική εξουσία και στην δημοκρατία. Πίστευε ότι τα ζητήματα είναι καλύτερο να επιλύονται σε ανοικτές συζητήσεις ανάμεσα σε μοντέρνους, ευφυείς ανθρώπους. Αυτή η σχολή σκέψης εκφυλίστηκε στον δανδισμό, και εξέλιπε ως οργανωμένη φιλοσοφία με τη Γαλλική Επανάσταση.

Τα πιο διάσημα δοκίμια του Γκομπό είναι το *L'honnête homme* (*Ο έντιμος άνθρωπος*) και το *Discours de la vraie honnêteté* (*Πραγματεία για την αληθινή τιμιότητα*), όμως πιο γνωστός είναι για την συμβολή του στην θεωρία πιθανοτήτων. Ήταν ερασιτέχνης μαθηματικός ο οποίος άρχισε να ενδιαφέρεται σε ένα πρόβλημα που χρονολογείται τουλάχιστον από τον Μεσαίωνα, το πρόβλημα διαίρεσης του στοιχήματος. Το πρόβλημα έχει ως εξής: δύο παίκτες συμφωνούν να παίξουν ένα παιχνίδι για ένα αριθμό γύρων και στο τέλος ο νικητής να κερδίσει ένα ποσό. Πως θα πρέπει να μοιραστεί το ποσό αν το παιχνίδι τελειώσει για κάποιον λόγο πρόωρα;

Ο Γκομπό ζήτησε από διάφορους μαθηματικούς του κύκλου του Μαρέν Μερσέν να λύσουν το πρόβλημα. Ο Μπλεζ Πασκάλ και ο Πιέρ ντε Φερμά ανταποκρίθηκαν στην πρόκληση. Σε μία σειρά επιστολών έθεσαν τα θεμέλια της σύγχρονης θεωρίας πιθανοτήτων.

## Παραπομπές


## Εξωτερικοί σύνδεσμοι
* Τα παράδοξα του Σεβαλιέ ντε Μερέ

Κατηγορία:Γάλλοι συγγραφείς
Κατηγορία:Γάλλοι μαθηματικοί
Κατηγορία:Γάλλοι δοκιμιογράφοι
Σαράντος Παπαγιαννόπουλος

Ο καπετάνιος **Σαράντος Παπαγιαννόπουλος** ήταν αγωνιστής του αγώνα του 1821. Ακολούθησε τον Θεόδωρο, αλλά και τον Γενναίο Κολοκοτρώνη. 

Η καταγωγή του ήταν από το Βαλτέτσι της επαρχίας Τριπόλεως. Έλαβε μέρος σε πολλές μάχες, και μάλιστα στην ομώνυμη μάχη της ιδιαίτερης πατρίδας του. Τον έστειλε ο Κολοκοτρώνης μαζί με πολλούς άλλους να περάσουν νύχτα τις γραμμές των Τούρκων και να φέρουν τρόφιμα στους αποκλεισμένους Έλληνες.

## Πηγές
* 

Κατηγορία:Αγωνιστές του 1821
Αδελφοί Ραβελιώτη

Οι αδελφοί **Ραβελιώτη** ήταν αγωνιστές του αγώνα του 1821. 

## Βιογραφικά στοιχεία
Πρόκειται για τους **Γιάννη** και **Νικόλαο**. Η καταγωγή τους ήταν από το Χωριό Τσιπιανά της επαρχίας Τριπόλεως. Αρχικά παρακινούσαν τους συγχωριανούς τους να επαναστατήσουν, και να σταματήσουν τις σχέσεις τους με τους Τούρκους, και ιδίως με τον Αγά Σεχτεντσίπη. 

Έλαβαν μέρος σε πολλές μάχες μέχρι το τέλος της Επανάστασης.

## Πηγές
* 

Κατηγορία:Αγωνιστές του 1821
Χερσόνησος Κόλα

Η **Χερσόνησος Κόλα** (ρωσ. Кольский полуостров, ή αλλιώς Μούρμαν) βρίσκεται στα βορειο-δυτικά του ευρωπαϊκού τμήματος της Ρωσίας, στο Μούρμανσκ. Βρέχεται από την Θάλασσα Μπάρεντς και την Λευκή Θάλασσα. Η Χερσόνησος Κόλα έχει έκταση περίπου 100.000 τετραγωνικά χιλιόμετρα. Στο δυτικό μέρος της χερσονήσου υπάρχουν 2 οροσειρές, η οροσειρά Χιμπίνι και η οροσειρά Λοβοζέρο. Στην Χερσόνησο Κόλα υπάρχουν 2 είδη κλίματος, η τούνδρα και η τάιγκα.

## Ιστορία
Πριν από την έναρξη του 20ού αιώνα, **Μούρμαν** ονομαζόταν μόνο το βόρειο τμήμα της σημερινής χερσονήσου. Ωστόσο, μέσα σε 1 αιώνα, η έννοια επεκτάθηκε. Το νότιο τμήμα της χερσονήσου χωρίζεται σε 2 ακτές, την ακτή Τέρεκ και την ακτή Κανταλάκσα.

## Κλίμα
Στο βόρειο τμήμα της χερσονήσου, τον χειμώνα η πιο ψηλή θερμοκρασία είναι -8 βαθμοί Κελσίου, ενώ το καλοκαίρι +11 βαθμοί Κελσίου. Στο κεντρικό τμήμα της χερσονήσου, τον χειμώνα η πιο ψηλή θερμοκρασία είναι -13 βαθμοί Κελσίου, ενώ το καλοκαίρι +14 βαθμοί Κελσίου.

## Υδρολογία
### Ποταμοί
*Πονόι
*Τουλόμα
*Βαρζούγκα
*Κόλα
*Γιογκάνα
*Τεριμπέρκα
*Βορόνια
*Ούμπα

### Λίμνες
thumb|right|350px|Ουμπόζερο

*Ιμάντρα
*Ουμπόζερο
*Λοβόζερο

### Ψάρια
*Σολομός
*Λευκόψαρι
*Πέστροφα
*Θύμαλλος
*Τούρνα
*Γάδος
*Καλκάνι
*Ιππόγλωσσα
*Καπελάνος
*Ρέγγα
*Καβούρι
*Θαλασσινά λάχανα

## Ορυκτά
Ο μεγάλος ορυκτός πλούτος της χερσονήσου είναι κατά κύριο λόγο εντοπισμένος στην οροσειρά Λοβοζέρο (Lovozero Massif) της περιοχής του Μούρμανσκ. Μερικά από τα ορυκτά που ανευρίσκονται επίσης εκεί είναι εντοπισμένα στο όρος Φλόρα (ρωσ. гора Флора). Γενικά στην οροσειρά Λοβοζέρο αναφέρεται η ύπαρξη 976 διαφορετικών ορυκτών, από τα οποία τα 99 είναι χαρακτηριστικά για την περιοχή (type localities, TL). Σημαντικές είναι οι εμφανίσεις ορυκτών των σπανίων γαιών καθώς και ορυκτών της ομάδας του λευκοχρύσου (PGM). Είναι χαρακτηριστικό ότι κατά την εισβολή στη Σοβιετική Ένωση που πραγματοποίησε η Ναζιστική Γερμανία κατά το Β' Παγκόσμιο Πόλεμο, ένας απο τους αντικειμενικούς στόχους που είχε θέσει ο Χίτλερ ήταν η κατάληψη της χερσονήσου και η προσάρτησή της στα γερμανικά εδάφη "για το μυθικό ορυκτό της πλούτο"

## Στρατιωτική χρήση
Στην Χερσόνησο Κόλα υπάρχουν πολλές βάσεις του Βόρειου Στόλου της Ρωσίας. Το 1980 εκεί υπήρχε μια αποθήκη αποβλήτων με χαμηλή ραδιενέργεια. Το 2007, εκεί υπήρχε μια αποθήκη για χρησιμοποιημένες, από πυρηνικά υποβρύχια και παγοθραυστικών, ράβδους καυσίμου. Η Νορβηγία, για να αποκτήσει αυτές τις αποθήκες, δαπάνησε πάνω από 12,5 εκατομμύρια δολλάρια.

thumb|center|900px|Πανόραμα της Χερσόνησου Κόλα στο Μούρμανσκ

## Παραπομπές


Κατηγορία:Χερσόνησοι της Ρωσίας
Βασίλειος Θ. Κουρουσόπουλος

Ο **Βασίλειος Κουρουσόπουλος** (1878 - 1929) ήταν Έλληνας αξιωματικός του στρατού.

Γεννήθηκε στην Αθήνα και ήταν γιος του Θεμιστοκλή Κουρουσόπουλου, αξιωματικού του Στρατού, και της Σοφίας Γιαννοπούλου. Παππούς του ήταν ο Βασίλειος Κουρουσόπουλος. Φοίτησε στη Βαρβάκειο σχολή και ακολούθησε καριέρα στρατιωτικού. Εισήλθε στη σχολή Ευελπίδων το 1895 και αποφοίτησε πρώτος ως αξιωματικός πεζικού. Εργάστηκε για χρόνια στη χαρτογραφική υπηρεσία στρατού και έλαβε μέρος στους βαλκανικούς πολέμους, στους οποίους και τραυματίστηκε. Τον Μάρτιο του 1913 επικεφαλής στρατιωτικού σώματος κατέλαβε τη Σάμο, της οποίας διετέλεσε στρατιωτικός διοικητής. Το ίδιο έτος διορίστηκε υπασπιστής του Ελευθέριου Βενιζέλου και από το 1918 υπηρέτησε σε μάχιμες θέσεις στη Μικρά Ασία κ.α. Τον Σεπτέμβριο του 1922 συμμετείχε ως μέλος της επαναστατικής επιτροπής υπό τον Στυλιανό Γονατά.

Αποστρατεύθηκε το 1925 και επαναφέρθηκε στην ενεργό δράση το 1926 ως διοικητής του Β' σώματος στρατού στη Λάρισα. Η τελευταία θέση που ανέλαβε ήταν αυτή του διοικητή του Γ΄ Σώματος Στρατού Θεσσαλονίκης. Επίσης είχε υπηρετήσει ως καθηγητής τοπογραφίας στη σχολή Ευελπίδων.

Απεβίωσε στη Θεσσαλονίκη και κηδεύτηκε στην Αθήνα. Ήταν παντρεμένος και γιος του ήταν ο Θεμιστοκλής Κουρουσόπουλος, πρόεδρος του Συμβουλίου της Επικρατείας.

## Πηγές


Κατηγορία:Έλληνες αξιωματικοί του πεζικού
Βόρνεο

Το **Βόρνεο** (ινδονησιακά: *Kalimantan*, ) είναι το τρίτο μεγαλύτερο νησί στον κόσμο και το μεγαλύτερο νησί της Ασίας. Βρίσκεται βόρεια της Αυστραλίας, στη θαλάσσια περιοχή της Νοτιοανατολικής Ασίας. Σε σχέση με άλλα μείζονα νησιά της Ινδονησίας, βρίσκεται βόρεια της Ιάβας, δυτικά του Σουλαουέζι και ανατολικά της Σουμάτρα. Το νησί ανήκει διοικητικά σε τρεις χώρες: Μπρουνέι και Μαλαισία στον βορρά, και Ινδονησία στον νότο. Περίπου το 73% της έκτασης του νησιού ανήκει στην Ινδονησία, το 26% στη Μαλαισία και το υπόλοιπο 1% της συνολικής έκτασης σχηματίζει το κράτος του Μπρουνέι. Το τοπωνύμιο του νησιού είναι **Καλιμαντάν**, αν και συχνά ως Καλιμαντάν αναφέρεται μόνο το τμήμα του νησιού που ανήκει στην Ινδονησία. Το Βόρνεο περιλαμβάνει ένα από τα παλαιότερα τροπικά δάση στον κόσμο.

## Ετυμολογία
Το νησί είναι γνωστό με πολλά ονόματα, διεθνώς όμως είναι γνωστό ως Βόρνεο, από το Μπρουνέι, εξ αιτίας της ιστορικής επαφής των Ευρωπαίων με το βασίλειο κατά το 16ο αιώνα, την Εποχή των Ανακαλύψεων. Το όνομα Μπρουνέι τελικώς προέρχεται από τη σανσκριτική λέξη "varun" (वरुण), που σημαίνει ωκεανός ή ο μυθολογικός Βαρούνα, «θεός του ωκεανού». Ωστόσο, οι Ινδονήσιοι ιθαγενείς αποκαλούσαν το νησί Καλιμαντάν. Η ονομασία αυτή προέρχεται από τη σανσκριτική λέξη *Kalamanthana*, η οποία έχει την έννοια του «νησιού με το καιόμενο κλίμα» και περιγράφει προφανώς το ζεστό και υγρό, τροπικό κλίμα του νησιού.

Πριν από τους Ευρωπαίους, το 977, κινεζικά αρχεία αναφέρονται στο Βόρνεο με τον όρο Πο-νι (Po-ni), όπως και ο Κινέζος αξιωματούχος Τσούα Τζου-Κούα το 1225. Το ιαβανέζικο χειρόγραφο Ναγκαρακρεταγκάμα, το οποίο έγραψε ο ποιητής της αυλής του βασιλείου Ματζαπαχίτ Μπου Πραπάνκα το 1365, αναφέρει το νησί ως *Νούσα Ταντζουνγκναγκάρα* που σημαίνει το νησί όπου βρίσκεται το βασίλειο Ταντζουνγκπούρα.

## Γεωγραφία
Το Βόρνεο περιβάλλεται βόρεια από τη θάλασσα της Νότιας Κίνας, βορειοανατολικά από τη Θάλασσα Σουλού, ανατολικά από τη Θάλασσα της Κελέβης και νότια από τη Θάλασσα της Ιάβας. Έχει έκταση 743.330 τετρ. χιλιόμετρα. Δυτικά της νήσου βρίσκεται η Μαλαϊκή χερσόνησος και η Σουμάτρα, νότια η Ιάβα, ανατολικά το Σουλαουέζι και βορειοανατολικά οι Φιλιππίνες.

Η υψηλότερη κορυφή του νησιού είναι στο όρος Κιναμπάλου, στην Πολιτεία Σαμπάχ της Μαλαισίας, με υψόμετρο 4.095 μέτρα πάνω από το επίπεδο της θάλασσας.

Το μεγαλύτερα ποτάμια είναι: το Καπούα με μήκος 1.143 χλμ., που εκβάλλει στα δυτικά και αποτελεί το μεγαλύτερο ποτάμι της Ινδονησίας, το Ρατζάνγκ με μήκος 562,5 χιλιόμετρα, το οποίο είναι το μεγαλύτερο ποτάμι της Μαλαισίας, και τα ποτάμια Μαχακάμ και Μπαρίτο.

## Παραπομπές


## Εξωτερικοί σύνδεσμοι
* 
* 

Κατηγορία:Νησιά της Ινδονησίας
Κωνσταντίνος Διαμαντόπουλος

Ο **Κωνσταντίνος Διαμαντόπουλος** ήταν αγωνιστής του αγώνα του 1821. 

Η καταγωγή του ήταν από τα Αγιωργίτικα της επαρχίας Τριπόλεως. Πολέμησε με ζήλο και γενναιότητα αρχικά στην πολιορκία της Τριπολιτσάς όπου είχε υπό την οδηγία του τους συγχωριανούς του και ήταν πάντοτε μαζί με τον αρχηγό της Κυνουρίας Παναγιώτη Ζαφειρόπουλο. Αργότερα, κατά τις αρχές Μαΐου αναχώρησε από εκεί για να πάει στα Μεγάλα Δερβένια. Έλαβε μέρος στους πολέμους εναντίον του Δράμαλη στην Αργολίδα υπό τις διαταγές του Πλαπούτα, και αργότερα στον Άγιο Βασίλειο και στον Κλένιαν.

## Πηγές
* 

Κατηγορία:Αγωνιστές του 1821
Αδελφοί Φωτόπουλοι

Οι αδελφοί **Φωτόπουλοι** ήταν αγωνιστές του αγώνα του 1821. 

Πρόκειται για τους **Ευθύμιο**, **Μήτρο** και **Αναστάσιο**. Η καταγωγή τους ήταν από την Τρίπολη Αρκαδίας. Ιατροί στο επάγγελμα πολέμησαν ιατρεύοντες τους πληγωμένους. 

Τον Ευθύμιο τον κράτησαν οι Τούρκοι μέσα στην Τριπολιτσά ως ιατρό, ενώ οι άλλοι δύο αδελφοί ήταν μέσα στα ελληνικά στρατόπεδα. Μετά την άλωση της Τριπολιτσάς ο Ευθύμιος απελευθερώθηκε και συνέχισε να εξασκεί την ιατρική του τέχνη.

## Πηγές
* 

Κατηγορία:Αγωνιστές του 1821
Κατηγορία:Έλληνες ιατροί του 19ου αιώνα
Αμερικανική Κορδιλιέρα

Η **Αμερικανική Κορδιλιέρα** αποτελεί μια συνεχή ακολουθία οροσειρών (κορδιλιέρα) που σχηματίζουν τη δυτική «ραχοκοκαλιά» της Βόρειας, Κεντρικής και Νότιας Αμερικής. Από βορρά προς νότο, αυτή η αλληλουχία αυτή ξεκινά με τις οροσειρές της Αλάσκας (Alaska Range) και Μπρουκς (Brooks Range) στην Αλάσκα, και διατρέχει, μέσω του Γιούκον, τη Βρετανική Κολομβία. Στη συνέχεια, η κύρια ζώνη από τα Βραχώδη Όρη συνεχίζει μέσα από τη Βρετανική Κολομβία προς τη νήσο Βανκούβερ (Vancouver Island). Στις Ηνωμένες Πολιτείες, στα τμήματα της Κορδιλιέρας συμπεριλαμβάνονται τα Βραχώδη Όρη, η Σιέρρα Νεβάδα και η οροσειρά Κασκέιντς, στην ακτογραμμή της πολιτείας της Ουάσινγκτον , του Όρεγκον και της Καλιφόρνιας. Στο Μεξικό, η Κορδιλιέρα περιλαμβάνει τη Δυτική Σιέρρα Μάδρε (Sierra Madre Occidental) και την Ανατολική Σιέρρα Μάδρε (Sierra Madre Oriental), καθώς και τα βουνά της χερσονήσου Μπάχα Καλιφόρνια. 
 
Το σύνολο των οροσειρών της Αμερικανικής Κορδιλιέρας από την Αλάσκα έως το Μεξικό ονομάζεται *Δυτική Κορδιλιέρα* στις Ηνωμένες Πολιτείες και τον Καναδά, καθώς επίσης και *Καναδική Κορδιλιέρα* ή *Κορδιλιέρα του Ειρηνικού* στον Καναδά. 
 
Η κορδιλιέρα συνεχίζεται μέσα από τους ορεινούς όγκους της Κεντρικής Αμερικής, στη Γουατεμάλα, την Ονδούρα, τη Νικαράγουα, την Κόστα Ρίκα και τον Παναμά και μετατρέπεται, τελικά, στην οροσειρά των Άνδεων στη Νότια Αμερική. Οι Άνδεις συνεχίζουν μέσω της Κολομβίας, του Ισημερινού, του Περού, της Βολιβίας , της Αργεντινής  και της Χιλής μέχρι την άκρη της Νότιας Αμερικής, τη Γη του Πυρός. Επιπλέον, το τόξο της Αμερικανικής Κορδιλιέρας μπορεί, ενδεχομένως, να συνεχίζεται μέσω της Νότιας Γεωργίας σε όλο τον Νότιο Ωκεανό, προς τα βουνά της Γης του Γκράχαμ (Graham Land) στην Ανταρκτική Χερσόνησο. 
 
Η Αμερικανική Κορδιλιέρα αποτελεί το ανατολικό μισό του Δαχτυλιδιού της Φωτιάς του Ειρηνικού Ωκεανού. 

Κατηγορία:Οροσειρές της Βόρειας Αμερικής
Κατηγορία:Οροσειρές της Νότιας Αμερικής
Μιχάλης Βλαχοκερασιώτης

Ο καπετάνιος **Μιχάλης Βλαχοκερασιώτης** ήταν αγωνιστής του αγώνα του 1821.

Η καταγωγή του ήταν από το χωριό Βλαχοκερασιά της επαρχίας Τριπόλεως. Υπηρέτησε στρατιώτης όλο το διάστημα της πολιορκίας της Τρίπολης, και έπειτα βρέθηκε σε πολλές άλλες μάχες. Πήγε και στα Μεγάλα Δερβένια μαζί με τον Ρήγα Παλαμήδη και το Γ. Σέκερη.

Φονεύτηκε από τον στρατό του Δράμαλη φεύγοντας από τα Δερβένια το 1822.

## Παραπομπές


Κατηγορία:Αγωνιστές του 1821
Κωνσταντής Καρώνης

Ο καπετάνιος **Κωνσταντής Καρώνης** ήταν αγωνιστής του αγώνα του 1821. 

## Βιογραφικά στοιχεία
Η καταγωγή του ήταν από το χωριό Τσιπιανά της επαρχίας Τριπόλεως, του οποίου ήταν και καπετάνιος. Ήταν μέλος της οικογένειας Ρεβελιωτών. Πήρε μέρος στην πολιορκία της Τριπολιτσάς, και μάλιστα στην μάχη της Γράνας και της Καπνίστρας όπου και κινδύνεψε μαζί με τον Δαγρέ και τους άλλους συντρόφους του. Βρέθηκε μαχόμενος και σε άλλες πολιορκίες και ιδίως κατά του Δράμαλη μέχρι της καταστροφής του.

## Πηγές
* 

Κατηγορία:Αγωνιστές του 1821
Γεώργιος Γαλής (Πελοποννήσιος)

Ο **Γεώργιος Γαλής** († 1822) ήταν αγωνιστής της Ελληνικής Επανάστασης του 1821 από την Αρκαδία. 

## Βιογραφία
Γεννήθηκε στο Βαλτέτσι της Αρκαδίας και συμμετείχε ως στην Ελληνική Επανάσταση ως επικεφαλής συγχωριανών του. Αναφέρεται πως έλαβε μέρος στην πολιορκία της Τριπολιτσάς, στη σημαντική μάχη του χωριού του, στη μάχη των Δερβενακίων κ.ά. Σκοτώθηκε το 1822 σε σύγκρουση στην Άκοβα, πολεμώντας υπό τον Γεώργιο Σέκερη.

## Παραπομπές


## Πηγές
* 

Κατηγορία:Αγωνιστές του 1821
Αναγνώστης Δελάκης

Ο **Αναγνώστης Δελάκης** ήταν αγωνιστής του αγώνα του 1821. 

Η καταγωγή του ήταν από την Τρίπολη. Ακολούθησε τον Πάνο Κολοκοτρώνη και ήταν αχώριστος σύντροφός του. Πήρε μέρος σε πολλούς πολέμους, και έκανε χρέη πολιτοφυλακής στην Γερουσία, διότι ο αρχηγός του Πάνος ήταν χιλίαρχος πολιτάρχης της Πελοποννησιακής Γερουσίας.

## Πηγές
* 

Κατηγορία:Αγωνιστές του 1821
Γιώργος Ρεβελιώτης

*Για τον βουλευτή και γιατρό, δείτε Γεώργιος Ρεβελιώτης.

Ο **Γεώργιος Ρεβελιώτης** ήταν αγωνιστής του αγώνα του 1821. 

Η καταγωγή του ήταν από την επαρχία Τριπόλεως. Είχε εγκατασταθεί στην Ανατολή, από όπου και επέστρεψε στην αρχή της επαναστάσεως. Παρευρέθη σε όλους τους πολέμους που έκανε ο καπετάνιος του. Αργότερα πήρε μόνος του στρατιώτες και βγήκε στη Ρούμελη, όπου και έλαβε μέρος στους εκεί πολέμους, και κατόπιν στην εκστρατεία του Ριχάρδου Τσώρτς εξεστράτευσε και αυτός. 

Αργότερα εξεστράτευσε και με τις χιλιαρχίες υπό τις διαταγές του Διονυσίου Ευμορφοπούλου, με στρατάρχη τον Δημήτριο Υψηλάντη. 

## Πηγές
* 

Κατηγορία:Αγωνιστές του 1821
Γεώργιος Κυριακόπουλος

Ο **Γεώργιος Κυριακόπουλος** ήταν πρωτεργάτης του αγώνα του 1821.στρατηγός

## Βιογραφικά στοιχεία
Η καταγωγή του ήταν από την επαρχία Τριπόλεως. Ήταν μέλος της Φιλικής Εταιρείας και αργυραμοιβός (*σαράφης*) του σατράπη της Πελοποννήσου Χουρσίτ Πασά. Κατασκόπευε τους Τούρκους και οδηγούσε τους αδελφούς της Εταιρείας.

Βρήκε φριχτό θάνατο. Αφού φονεύτηκε κατά διαταγή του τοποτηρητή του σατράπη, το σώμα του σύρθηκε μέσα στην αγορά και έπειτα ερρίφθη στο χαντάκι.

## Πηγές
* 

Κατηγορία:Αγωνιστές του 1821
Κατηγορία:Έλληνες μέλη της Φιλικής Εταιρείας
Αναγνώστης Κοντάκης

Ο **Αναγνώστης Κοντάκης** (ή **Κονδάκης** ή **Ιωάννης Κοντάκης** του Αθανασίου, 8 Μαρτίου 1782 - 24 Οκτωβρίου 1854)  ήταν Φιλικός, αγωνιστής και πολιτικός του αγώνα του 1821, πληρεξούσιος Κυνουρίας, συγγραφέας απομνημονευμάτων.

## Βιογραφία
Η καταγωγή του ήταν από το χωριό Άγιος Πέτρος, της τότε επαρχίας Αγίου Πέτρου Κυνουρίας. Πατέρας του ήταν ο Αθανάσιος Κοντάκης και μητέρα του η Ξανθή, από το γένος του Δημητρίου Οικονομάκη. Πριν γίνει προεστός είχε χρηματίσει ταμίας και έμπορος. Ο ίδιος αναφέρει ότι κατηχήθηκε το 1817 στη Φιλική Εταιρία από τον Ηλία Χρυσοσπάθη.

Με την έναρξη της Επανάσταση μαζί με την οικογένεια πήρε τα όπλα και εξεστράτευσε στα Βέρβαινα, δαπανώντας μεγάλο μέρος από την περιουσία του ενώ έκανε και πολλές προσπάθειες για την σύσταση και την τάξη του εκεί στρατοπέδου και του φροντιστηρίου του. Συμμετείχε στην πολιορκία της Τριπολιτσάς και από τη θέση του πολιτικού ενώ ο γιος του Ανδρέας διέπρεψε ως στρατιωτικός.

Έγινε πληρεξούσιος εκπροσωπώντας την επαρχία Αγίου Πέτρου στην Γ' Εθνοσυνέλευση Επιδαύρου, τη Γ' Εθνοσυνέλευση Ερμιόνης, τη Γ' Εθνοσυνέλευση Τροιζήνας, τη Δ' Εθνοσυνέλευση Άργους και την Ε' Εθνοσυνέλευση 1832 καθώς και στην Εθνοσυνέλευση του 1843. Αναφέρεται ότι ως πολιτικός τηρούσε πάντοτε συναινετική και σώφρονα στάση και ότι προσπαθούσε να αμβλύνει τα πολιτικά πάθη και τους εμφύλιους σπαραγμούς και κατά τη διάρκεια της επανάστασης και στη συνέχεια επί Όθωνα. Διορίστηκε σε κυβερνητικές θέσεις και από τον Ιωάννη Καποδίστρια στον οποίο ήταν αφοσιωμένος.

Το 1837 έλαβε τον Αργυρό Σταυρό του Τάγματος του Σωτήρος
.

Έγραψε απομνημονεύματα στα οποία δίνονται σημαντικές πληροφορίες για την Επανάσταση του 1821 και τον αρματολισμό της Πελοποννήσου πριν από την επανάσταση.

Πέθανε στις 24 Οκτωβρίου 1854 κατά τη διάρκεια επιδημία χολέρας που έπληξε την Ελλάδα.

## Πηγές
* 
## Αναφορές


## Βιβλιογραφία
*"ΑΠΟΜΝΗΜΟΝΕΥΜΑΤΑ ΠΑΝΑΓΙΩΤΟΥ ΜΟΝΑΣΤΗΡΙΩΤΟΥ ΠΡΑΚΤΙΚΑ ΤΟΥ ΔΡΟΜΟΥ ΜΑΣ (6 ΦΕΒΡΟΥΑΡΙΟΥ - 14 ΜΑΡΤΙΟΥ 1826), ΔΗΜΗΤΡΙΟΥ ΧΡΙΣΤΙΔΟΥ ΠΡΑΚΤΙΚΑ ΤΗΣ ΕΝ ΑΘΗΝΑΙΣ ΔΙΑΤΡΙΒΗΣ ΜΑΣ (15 - 27 ΜΑΡΤΙΟΥ 1826)", ΚΟΝΤΑΚΗΣ ΙΩΑΝΝΗΣ (ΑΝΑΓΝΩΣΤΗΣ)
*"ΙΩΑΝΝΗΣ ΑΝΑΓΝΩΣΤΗΣ ΚΟΝΤΑΚΗΣ Η ΖΩΗ, ΤΟ ΕΡΓΟ ΚΑΙ ΤΑ ΑΠΟΜΝΗΜΟΝΕΥΜΑΤΑ ΤΟΥ", ΧΡΟΝΗ-ΒΑΚΑΛΟΠΟΥΛΟΥ ΜΑΡΙΑ

Κατηγορία:Αγωνιστές του 1821
Κατηγορία:Έλληνες πληρεξούσιοι
Κατηγορία:Βουλευτές Κυνουρίας
Κατηγορία:Αργυρός σταυρός του Τάγματος του Σωτήρος
Κατηγορία:Έλληνες μέλη της Φιλικής Εταιρείας
Ανδρέας Κονδάκης

Ο **Ανδρέας Κονδάκης** (ή **Ανδρέας Κοντάκης**) ήταν αγωνιστής του αγώνα του 1821. 
## Βιογραφία
Η καταγωγή του ήταν από την επαρχία Αγίου Πέτρου Πελοποννήσου. Πατέρας του ήταν ο πολιτικός Αναγνώστης Κονδάκης. Αναδείχτηκε καλός στρατιωτικός και γενναίος, που πολέμησε στην πολιορκία της Τριπολιτσάς. Πήγε και εκτός Πελοποννήσου, υπό τις διαταγές του στρατηγού Νικήτα Σταματελόπουλου και του αρχηγού της Επαρχίας Παναγιώτη Ζαφειροπούλου. Επίσης έλαβε μέρος και στις μάχες εναντίον του Δράμαλη, μέχρι την καταστροφή του, και στις μάχες εναντίον των Αράβων.
## Πηγές
* 

Κατηγορία:Αγωνιστές του 1821
Κωνσταντίνος Ζαφειρόπουλος (Αγιάννης)

Ο **Κωνσταντίνος Ζαφειρόπουλος** (†1826) ήταν πολιτικός του αγώνα του 1821. Αδερφοί του ήταν ο Παναγιώτης Ζαφειρόπουλος (Άκουρος) και ο Ιωάννης Ζαφειρόπουλος.

## Βιογραφικά στοιχεία

Ο Κωνσταντίνος Ζαφειρόπουλος, καταγόταν από το χωριό Αγιάννης της επαρχίας Αγίου Πέτρου Πελοποννήσου. Το 1820, έγινε μέλος της Φιλικής Εταιρίας από τον Αναγνώστη Κονδάκη, μαζί με τον πεθερό του, Πάνο Σαρρηγιάννη και άλλους. Ο Κωνσταντίνος Ζαφειρόπουλος, εμπορευόταν στην Ύδρα ή κατά άλλους στην Τεργέστη και όταν άρχισε η Επανάσταση, εγκαταστάθηκε στην πατρίδα του μαζί με τους αδερφούς του. Σύντομα, μετέβη στο στρατόπεδο των Βερβένων μαζί με τα αδέρφια του, που μαζί με αυτόν ηγούνταν των στρατιωτικών σωμάτων του Αγίου Ιωάννη και με τον προεστό Πάνο Σαρηγιάννη, όπου συμμετείχε στην τροφοδότησή του και αργότερα, στο στρατόπεδο των Δολιανών. Έγινε γερουσιαστής της Πελοποννήσου, πληρεξούσιος των Εθνοσυνελεύσεων και βουλευτής κατά τα έτη 1823, 1824 και 1825.

Κατά το 1825, πήγε να απελευθερώσει τον αδερφό του Παναγιώτη που εξεστράτευσε κατά των Αιγυπτίων υπό τον Κυριάκο Σκούρτη και είχε πιαστεί αιχμάλωτος στη μάχη του Κρεμμυδίου, πιάστηκε όμως και ο ίδιος αιχμάλωτος από τους στρατιώτες του Ιμπραήμ. Τελικά ο Κωνσταντίνος Ζαφειρόπουλος και ο αδερφός του, εξαγοράστηκαν από τον μικρότερο αδερφό τους, Ιωάννη και ανταλλάχτηκαν με τους Σεχνετσιπαίους Τούρκους από την Τριπολιτσά. Την ίδια χρόνια, εγκαταστάθηκε με τους αδερφούς του στο Κάστρο Παραλίου Άστρους.

Ο Κωνσταντίνος Ζαφειρόπουλος, πέθανε τον Μάιο του 1826. Έχει παντρευτεί την κόρη του Πάνου Σαρηγιάννη και έχει αποκτήσει μια κόρη.

## Πηγές

* Νικολάου Φλούδα - *Θυρεατικά*, τόμος Γ΄: Άγιος Ιωάννης, μητρόπολις οικισμών Θυρέας, Αθήνα 1983
* 

Κατηγορία:Έλληνες γερουσιαστές
Κατηγορία:Έλληνες πληρεξούσιοι
Κατηγορία:Έλληνες βουλευτές
Παναγιώτης Ζαφειρόπουλος (Άκουρος)

Ο **Παναγιώτης Ζαφειρόπουλος** ή **Άκουρος** (περ. 1788 - 1848) ήταν αγωνιστής της Ελληνικής Επαναστάσεως του 1821. Αδερφοί του ήταν ο Κωνσταντίνος Ζαφειρόπουλος και ο Ιωάννης Ζαφειρόπουλος.

Το προσωνύμιο *Άκουρος* του δόθηκε από τον Δημήτριο Υψηλάντη, αφού σύμφωνα με την παράδοση, ορκίστηκε ότι μέχρι να ελευθερωθεί η Ελλάδα δεν θα έκοβε τα γένια και τα μαλλιά του.
 
## Βιογραφικά στοιχεία

Ο Παναγιώτης Ζαφειρόπουλος γεννήθηκε περί το 1788 στον Αγιάννη της επαρχίας Αγίου Πέτρου Πελοποννήσου. Ήταν εγκατεστημένος στην Κωνσταντινούπολη όπου εμπορευόταν και μυήθηκε στην Φιλική Εταιρία το 1819 από τον Αναγνωσταρά στην Πελοπόννησο. Τον Φεβρουάριο του 1821ή κατ' άλλους στις 27 Απριλίου 1821επέστρεψε στην πατρίδα του. Εκεί, μαζί με τους αδερφούς του, Κωνσταντίνο και Ιωάννη, ηγήθηκαν του στρατού των Αγιαννιτών και εν γένει της Επαρχίας Αγίου Πέτρου. Σύντομα παρουσιάστηκε με σώμα στρατιωτών συμπατριωτών του στα Βέρβενα και κατόπιν εξεστράτευσε κατά το χωριό Στενό, όπου σύστησε στρατόπεδο, και όπου σώζονται μέχρι σήμερα τα «ταμπούρια του Άκουρου». 

Κατά την επανάσταση, συνεργάστηκε με διάφορες προσωπικότητες όπως τον Θεόδωρο Κολοκοτρώνη, τον Αναγνώστη Κοντάκη, τον προεστό Πάνο Σαρηγιάννη και πολλούς άλλους. Η δραστηριότητα και ο ζήλος του στην υπηρεσία του πολέμου πολύ επαινέθηκαν, ενώ ο Πρίγκηπας Δημήτριος Υψηλάντης τον είχε πολύ σε εκτίμηση. Σημαντικές, επίσης, ήταν και οι χρηματικές προσφορές τους στον αγώνα.

Από τον Άγιο Σώστη, ο Άκουρος ανεχώρησε και ήρθε στην ράχη της Βολιμής, όπου πολέμησε τους Τούρκους. Μετά την Άλωση της Τριπολιτσάς πήγε και στη Ρούμελη και έλαβε μέρος και στην μάχη της Αγίας Μαρίνας και της Στυλίδος, κατά την οποία όχι μόνο αυτός, αλλά και όλο το σώμα του αρίστευσε υπό τις διαταγές του Νικήτα Σταματελόπουλου. Ο Παναγιώτης Ζαφειρόπουλος, συμμετείχε και σε πολλές άλλες μάχες, καθώς και στην Β΄ Εθνοσυνέλευση Άστρους.

Αιχμαλωτίστηκε στη Μάχη του Κρεμμυδίου και ελευθερώθηκε δι' ανταλλαγής αιχμαλώτων. Κατά τα έτη 1824 - 1825 ανακαίνισε το Κάστρο Παραλίου Άστρους, όπου εγκαταστάθηκε μαζί με τους αδερφούς του. Στις 5 Αυγούστου 1826 απέκρουσε τις στρατιές του Ιμπραήμ, πολεμώντας ηρωϊκά στο κάστρο του μαζί με άλλα 1200 άτομα.

Ο Παναγιώτης Ζαφειρόπουλος πέθανε το 1848. Ήταν παντρεμένος και είχε 3 παιδιά.

## Εξωτερικοί σύνδεσμοι
http://www.astrosparalio.gr/?a=singlearticle&id=2

## Παραπομπές


## Πηγές
* Νικολάου Φλούδα - *Θυρεατικά* , τόμος Γ΄: Άγιος Ιωάννης, μητρόπολις οικισμών Θυρέας, Αθήνα, 1983
* Ι. Κουσκουνά, Ι. Κακαβούλια, Κυρ. Χασαπογιάννη - *Θυρεάτις Γη*, Αθήνα, 1981
* 

Κατηγορία:Αγωνιστές του 1821
Κωνσταντίνος Ζαφειρόπουλος

Με το όνομα **Κωνσταντίνος Ζαφειρόπουλος** μπορεί να αναφέρονται τα εξής πρόσωπα:
* Ο Κωνσταντίνος Ζαφειρόπουλος (Καρύταινα), αγωνιστής του 1821 από την Καρύταινα
* Ο Κωνσταντίνος Ζαφειρόπουλος (Αγιάννης), αγωνιστής του 1821 από τον Αγιάννη του Αγίου Πέτρου Πελοποννήσου
* Ο Κωνσταντίνος Ζαφειρόπουλος, δήμαρχος Πύργου Ηλείας
Ιωάννης Ζαφειρόπουλος (αγωνιστής)

Ο **Ιωάννης Ζαφειρόπουλος** (†1854) ήταν αγωνιστής του αγώνα του 1821. Αδερφοί του ήταν ο Κωνσταντίνος και ο Παναγιώτης. 

## Βιογραφικά στοιχεία
Ο Ιωάννης Ζαφειρόπουλος καταγόταν από τον Αγιάννη της επαρχίας Αγίου Πέτρου Πελοποννήσου. Ο Ιωάννης εμπορευόταν στην Μασσαλία και όταν άρχισε η επανάσταση εγκαταστάθηκε μαζί με τους αδερφούς του στην πατρίδα του. Ήταν ο μικρότερος από τους τρεις και ήταν Φιλικός. Συνεργάστηκε με τα αδέρφια του -και ηγήθηκε μαζί τους- του στρατιωτικού σώματος του Αγίου Ιωάννη. Συμμετείχε σε πολλές μάχες, μεταξύ των οποίων στην Άλωση της Τριπολιτσάς και στην Μάχη του Ναυπλίου, στο οποίο ορίστηκε και διοικητής. Με την εισβολή όμως του Δράμαλη στην Πελοπόννησο αιχμαλωτίστηκε και ελευθερώθηκε με την κατάληψη του Ναυπλίου, στις 30 Νοεμβρίου 1822.

Επιπλέον, συμμετείχε στην Β΄ Εθνοσυνέλευση Άστρους το 1823. Το 1825 έδωσε χρήματα για να απελευθερωθούν τα αδέρφια του, που είχαν αιχμαλωτιστεί στην Μάχη του Κρεμμυδίου. Την ίδια χρονιά εγκαταστάθηκε μαζί με τα αδέρφια του στο Κάστρο Παραλίου Άστρους.

Μετά την απελευθέρωση της Ελλάδας διετέλεσε δήμαρχος Θυρέας (Άστρους) κατά τα έτη 1837-1847. Το 1847 ασχολήθηκε με την πολιτική και εξελέγη βουλευτής και γερουσιαστής. Πέθανε εν ενεργεία στην Αθήνα το 1854 κατά τη μεγάλη χολέρα της Αθήνας. Ήταν παντρεμένος και είχε τρεις κόρες.

## Πηγές
* Νικολάου Φλούδα - *Θυρεατικά*, τόμος Γ΄: Άγιος Ιωάννης, μητρόπολις οικισμών Θυρέας, Αθήνα 1983
* 

Κατηγορία:Αγωνιστές του 1821
Κατηγορία:Έλληνες γερουσιαστές
Κατηγορία:Δήμαρχοι ελληνικών πόλεων
Κατηγορία:Έλληνες βουλευτές
Ιωάννης Κρητικός (αγωνιστής 1821)

Ο **Ιωάννης Κρητικός** ήταν φροντιστής του αγώνα του 1821.

## Βιογραφία
Η καταγωγή του ήταν από το χωριό Βέρβενα της επαρχίας Αγίου Πέτρου Πελοποννήσου. Χρησίμευε στην αρχή της επανάστασης στο γενικό φροντιστήριο του εκεί στρατοπέδου, το λεγόμενο *Κελάρι*. Όσο υπήρχε εκεί το στρατόπεδο δαπανούσε από την ιδιωτική του περιουσία για τα αναγκαία τρόφιμα και τις λοιπές ανάγκες. Όταν το στρατόπεδο απομακρύνθηκε, συνέχισε να τροφοδοτεί άνω των σαράντα στρατιωτών μέχρι της αλώσεως της Τριπολιτσάς. 

Αργότερα βρέθηκε στο Κεφαλάρι του Άργους όπου τροφοδοτούσε τους εκεί στρατιώτες.

## Πηγές
* 

Κατηγορία:Αγωνιστές του 1821
Νικόλαους Β΄ Μπερνούλι

Ο **Νικόλαους Μπερνούλι** (, Βασιλεία, 6 Φεβρουαρίου 1695 - Αγία Πετρούπολη, 31 Ιουλίου 1726), γνωστός και ως **Νίκλαους Μπερνούλι**, ήταν Ελβετός μαθηματικός και ένας από τους πολλούς διαπρεπείς μαθηματικούς της οικογένειας Μπερνούλι.

Ο Νίκλαους εργάστηκε κυρίως στις καμπύλες, στις διαφορικές εξισώσεις, και στη θεωρία πιθανοτήτων. Ήταν σύγχρονος του Λέοναρντ Όιλερ. Συνεισέφερε επίσης και στην δυναμική ρευστών.

## Τα πρώτα χρόνια
Ήταν μεγαλύτερος αδερφός του Ντάνιελ Μπερνούλι, στον οποίο επίσης δίδαξε μαθηματικά. Εργάστηκε μαζί του πάνω στο παράδοξο της Αγίας Πετρούπολης. Στα νιάτα του έμαθε αρκετές γλώσσες. Από την ηλικία των 13 σπούδαζε μαθηματικά και νομική στο Πανεπιστήμιο της Βασιλείας. Το 1711 έλαβε Μάστερ Φιλοσοφίας και το 1715 διδακτορικό στη νομική. Το 1716-17 ήταν ιδιωτικός δάσκαλος στη Βενετία.

## Η καθιέρωση
Από το 1719 κατείχε την έδρα μαθηματικών στο Πανεπιστήμιο της Πάδοβας, διαδεχόμενος τον Τζοβάνι Πολένι. Υπηρέτησε ως βοηθός του πατέρα του, ανάμεσα σε άλλα, στην αλληλογραφία σχετικά με τη διαμάχη προτεραιότητας μεταξύ Νεύτωνα και Λάιμπνιτς αλλά και αυτήν του πατέρα του και του Άγγλου μαθηματικού Μπρουκ Τέιλορ. Το 1720 έθεσε το πρόβλημα των αντίστροφων ορθογωνικών τροχιών ως πρόκληση για τους Άγγλους μαθηματικούς. Από το 1723 ήταν καθηγητής νομικής στο *Berner Oberen Schule*. Το 1725 μαζί με τον αδερφό του, Ντάνιελ, με τον οποίο ταξίδευαν στην Ιταλία και τη Γαλλία εκείνη την εποχή, προσκλήθηκαν από τον Πέτρο τον Μέγα στη νεοσύστατη Ακαδημία της Αγίας Πετρούπολης. Εκεί πραγματεύτηκε, μαζί με τον αδελφό του, το παράδοξο της Αγίας Πετρούπολης στην θεωρία των πιθανοτήτων, περί του οποίου αργότερα ο αδελφός του έγραψε αρκετά έργα. Οκτώ μήνες μετά πέθανε. Τον διαδέχτηκε ο Λέοναρντ Όιλερ τον οποίον είχαν προτείνει οι αδερφοί Μπερνούλι.

## Παραπομπές


Κατηγορία:Ελβετοί μαθηματικοί
Κατηγορία:Μαθηματικοί του 18ου αιώνα
Ιωάννης Θεοδοσίου Περβένας

Ο **Ιωάννης Θεοδοσίου Περβένας** ήταν αγωνιστής στην επανάσταση του 1821. 

Η καταγωγή του ήταν από το χωριό Κορακοβούνι της τότε επαρχίας Αγίου Πέτρου Πελοποννήσου. Ήταν μυημένος το μυστήριο της Φιλικής Εταιρίας. Κατά την αρχή της επανάστασης διορίστηκε πεντακοσίαρχος και μαζί με τους συγχωριανούς του και των άλλων στρατιωτών των γύρω χωριών, πήρε μέρος στην πολιορκία της Τριπολιτσάς, όπου και πολέμησε μέχρι της αλώσεως. 

Υπηρέτησε και ως έφορος των τροφών, τις οποίες συγκέντρωνε και έστελνε στα Βέρβαινα.

## Πηγές
* 

Κατηγορία:Αγωνιστές του 1821
Κατηγορία:Έλληνες μέλη της Φιλικής Εταιρείας
Παναγιώτης Ζαφειρόπουλος

Με το όνομα **Παναγιώτης Ζαφειρόπουλος** μπορεί να αναφέρονται τα εξής πρόσωπα:
* Ο Παναγιώτης Ζαφειρόπουλος (Άκουρος), αγωνιστής του 1821 από την επαρχία Αγίου Πέτρου Πελοποννήσου
* Ο Παναγιώτης Ζαφειρόπουλος (Φανάρι Ολυμπίας), πολιτικός του 1821 από την Επαρχία Φαναριού της Ηλίας.